Shkodër: Ndikimi i pandemisë tek trashëgimia kulturore dhe historike
Vizitorët e muzeumeve dhe objekteve të tjera kulturore janë pakësuar për shkak të koronavirusit
Në Shqipëri, pandemia COVID-19 ka patur ndikimin e saj edhe në sektorin e trashëgimisë kulturore. Siç njofton nga Shkodra korrespondenti ynë Pëllumb Sulo, ka rënë ndjeshëm numri i vizitorëve të huaj për shkak të mbylljes së kufjve me vendet e rajonit. Edhe vizitorët vendas janë pakësuar. Muzeu historik i qytetit të Shkodrës hap çdo ditë dyert e tij, por të paktë janë ata që hyjnë për të vizituar dëshmitë e shumta historike dhe kulturore që ruhen brenda mjediseve të tij. Drejtoresha e muzeut, Amila Gjyrezi, thotë se periudha e pandemisë COVID-19 ka ndikuar ndjeshëm edhe në promovimin e vlerave të trashëgimisë kulturore. Pandemia ka ndikuar edhe në shtyrjen e aktiviteteve të programuar nga muzeu siç është edhe përkujtimi i 100 vjetorit të lindjes së Arshi Pipës, i cili pak muaj para vdekjes ia dhuroi këtij muzeu bibliotekën personale dhe arkivën e familjes Pipa. Drejtoresha e trashëgimisë kuturore për qarqet veriore të Shqipërisë: Shkodrën, Lezhën dhe Kukësin, Majlinda Laçej, thotë se pas tre muajve të parë të izolimit, tashmë po vërehet se ka rinisur një interesim i ngadaltë për të vizituar objektet e shumta të trashëgimisë kulturore që gjenden në këtë zonë. Drejtoresha Laçej thotë se, në këtë kohë pandemia, kur kufijtë janë mbyllur, është e rëndësishme të tërhiqen vizitorët vendas. Për këtë, është ulur çmimi i biletave për të vizituar objektet e trashëgimisë kulturore, janë shtuar masat e sigurisë si dhe janë sjellë në formatin e vidiove prezantuese objektet e trashëgimisë kulturore. Ndërkohë, specialistët kanë vazhduar punën për hartimin e projekteve dhe për restaurimin e objekteve të trashëgimise kulturore që gjenden në zonën veriore të Shqipërisë. Por drejtoresha e Muzeut historik të Shkodrës thotë se kërkohet një bashkëpunim më i mirë i institucioneve për të nxitur, në këtë periudhë të pandemisë, vizitat në qendrat e trashëgimisë kulturore. Ende nuk është e qartë se deri kur pandemia do të shtrijë ndikimin e vet në sektorin e trashëgimisë kulturore, ndaj drejtuesit e këtyre institucioneve në Shkodër e shikojnë si mundësi për të dalë nga kjo krizë afrimin e vizitorëve vendas përmes promovimit më të mirë të vlerave të kësaj trashëgimie.